**Rámcová dohoda č. \_\_\_\_\_\_\_\_\_\_\_\_\_\_\_\_\_**

**o zabezpečení služieb servisu motorových vozidiel**

uzavretá podľa § 269 ods. 2 a nasl. zákona č. 531/1991 Zb.  Obchodný zákonník

v spojení s § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

**(ďalej len „Rámcová dohoda“)**

**Čl. I**

**Účastníci dohody**

Obchodné meno:

Sídlo:

V mene ktorého koná:

IČO:

DIČ:

IČ DPH:

Bankové spojenie:

IBAN:

Zapísaný:

E-mail:

Kontaktná osoba:

(ďalej len **„Poskytovateľ“**)

a

Obchodné meno: **Bytový podnik mesta Košice, s.r.o.**

Sídlo: Južné nábrežie 13, 042 19 Košice

V mene ktorého koná: **Ing. Peter Vrábel, PhD.,** konateľ - riaditeľ spoločnosti

IČO: 44  518 684

IČ DPH: SK 2022722075

Bankové spojenie: Všeobecná úverová banka, a.s.

IBAN: SK51 0200 0000 0030 7256 6955

Zapísaný: v Obchodnom registri Okresného súdu Košice I, oddiel: Sro, vložka číslo: 22846/V

E-mail: bpmk@bpmk.sk

Kontaktná osoba: Ing. Matúš Dorov, vedúci oddelenia podpory

 +421 907 035 109, matus.dorov@bpmk.sk

(ďalej len **„Objednávateľ“**)

(Poskytovateľ a Objednávateľ ďalej jednotlivo aj ako **„Účastník dohody“** a spoločne aj ako **„Účastníci dohody“**)

**Čl. II**

**Úvodné ustanovenia**

2.1 Účastníci dohody uzatvárajú túto Rámcovú dohodu, predmetom ktorej je: **„Oprava, servis a údržba služobných motorových vozidiel BPMK, s.r.o.“** - pre účely Objednávateľa v súlade s obsahom tejto Rámcovej dohody a v súlade s Výzvou na predloženie ponuky v rámci postupu verejného obstarávania podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ponukou Poskytovateľa doručenou Objednávateľovi dňa ................ 2022.

2.2 Poskytovateľ týmto prehlasuje, že je spôsobilý uzatvoriť Rámcovú dohodu a plniť z nej záväzky vyplývajúce.

2.3 Účastníci dohody spoločne aj jednotlivo vyhlasujú, že pri plnení svojich povinností podľa tejto Rámcovej dohody budú konať v zmysle zásady dobrej viery a pravidiel poctivého obchodného styku, ich práva a povinnosti obsiahnuté v tejto Rámcovej dohody sú vzájomné, vyvážené a korešpondujúce. Účastníci dohody ďalej vyhlasujú, že túto Rámcovú dohodu uzatvárajú v dobrej vôli a vylučujú úmysel poškodiť akékoľvek práva tretích osôb.

2.4 Účastníci dohody sa dohodli, že v prípade akéhokoľvek sporu medzi nimi budú tento spor riešiť v prvom rade vzájomnými rokovaniami za účelom dosiahnutia spoločnej dohody. Pokiaľ účastníci dohody nedospejú aj napriek vzájomnej snahe k dohode a vyčerpajú všetky možnosti mimosúdneho vyriešenia sporu, je ktorýkoľvek účastník dohody oprávnený domáhať sa svojich práv návrhom na príslušný súd.

**Čl. III**

**Predmet dohody**

3.1 Predmetom tejto Rámcovej dohody je:

a) záväzok Poskytovateľa, že pre Objednávateľa zabezpečí služby: mechanické práce a bežné opravy, diagnostiku, pravidelnú servisnú prehliadku, elektro práce, výmenu žiaroviek, výmenu oleja a filtrov (palivového, vzduchového, peľového filtra a pod.), klampiarske práce, striekacie a lakovacie práce, dezinfekciu klimatizácie, kompletné plnenie klimatizácie, sezónne prezutie pneumatík, sezónne komplet prehodenie kolies, vyváženie kolies, oprava defektu, geometria, príprava vozidla na STK a EK a vykonanie STK a EK podľa Prílohy č. 1 – Cenová ponuka (ďalej aj „Služby“ alebo „Služby servisu“), ktoré sú vo vlastníctve a užívaní Objednávateľa podľa Prílohy č. 4 – Zoznam firemných motorových vozidiel,

b) záväzok Poskytovateľa prijímať tieto vozidlá do svojho servisu ako aj,

c) záväzok Objednávateľa, že za poskytnuté Služby zaplatí Poskytovateľovi dohodnutú cenu.

3.2 Poskytovateľ bude poskytovať Služby podľa tejto Rámcovej dohody na základe jednotlivých objednávok Objednávateľa.

**Čl. IV**

**Dodanie Služieb a dodacie podmienky**

4.1 Služby podľa tejto Rámcovej dohody sa budú realizovať na základe objednávok predložených Objednávateľom Poskytovateľovi, resp. ním určenej osobe, v ktorých Objednávateľ uvedie špecifikáciu požadovanej Služby (servisná prehliadka, údržba, oprava, odstránenie závady a pod.) a evidenčné číslo firemného motorového vozidla. Pri predkladaní objednávok poskytne Poskytovateľ Objednávateľovi potrebnú súčinnosť vo forme konzultácie a vo vyhotovení zákazkového listu a preberacieho protokolu. Poskytovateľ je povinný po prevzatí vozidla do opravy vystaviť zákazkový list so všetkými náležitosťami, jeden podpísaný rovnopis obdrží Poskytovateľ a jeden Objednávateľ.

4.2 Postup pri zabezpečovaní Služieb podľa tejto Rámcovej dohody je nasledovný: Objednávateľ sa s Poskytovateľom spravidla telefonicky (ďalej aj e-mailom, alebo osobne) dohodne na termíne pristavenia vozidla na vykonanie Služby a označí mu predpokladaný druh a rozsah požadovanej opravy alebo údržby. Pred začatím Služby servisu je Poskytovateľ povinný vypísať zákazkový list pre dané vozidlo s uvedením rozsahu požadovaných prác a počtom najazdených km a taktiež uvedením PHZ (predpokladanej hodnoty zákazky). Po fyzickej kontrole vozidla Poskytovateľ urobí odhad ceny opravy či údržby a oznámi to zástupcovi Objednávateľa telefonicky, respektíve e-mailom. Práce na automobile sa začnú až po písomnom (postačí e-mailovom) odsúhlasení predbežnej ceny opravy.

4.3 Objednávateľ alebo ním poverená osoba podpisom zákazkového, telefonicky, alebo e-mailom potvrdí (autorizuje) rozsah objednaných Služieb, ktoré majú byť vykonané podľa ustanovení tejto Rámcovej dohody a Prílohy č. 1 – Cenovej ponuky.

4.4 Ak dôjde počas vykonávania Služieb servisu u Poskytovateľa k poškodeniu vozidla, náklady na uvedenie vozidla do pôvodného stavu hradí Poskytovateľ, t.j. nebezpečenstvo škody na vozidle prechádza počas doby vykonávania služieb na Poskytovateľa.

4.5 Poskytovateľ sa zaväzuje vykonať Služby podľa tejto Rámcovej dohody a Prílohy č. 1 – Cenovej ponuky riadne, kvalitne, včas a v dohodnutom rozsahu. Poskytovateľ poskytne opravu a pravidelnú údržbu vozidiel v súlade s pokynmi výrobcu motorového vozidla na opravu a údržbu.

4.6 Poskytovateľ sa zaväzuje používať pre servisné práce na vozidlách zásadne nové originálne diely a výrobcom vozidla predpísané prevádzkové hmoty za ceny doporučené oficiálnym dovozcom dotknutého typu a modelu vozidiel, pokiaľ sa so zástupcom Objednávateľa nedohodne na alternatívnom riešení v závislosti od veku a fyzického stavu vozidla. Používanie originálnych náhradných dielov, respektíve ich náhrad, sa určí pri vypisovaní zákazkového listu.

4.7 Poškodené a vymenené diely vozidiel Poskytovateľ odovzdá Objednávateľovi, pokiaľ o to Objednávateľ požiada. V prípade záručných opráv a poistných udalostí zostávajú vymenené diely v majetku Objednávateľa.

4.8 Za účelom realizácie Služieb podľa tejto Rámcovej dohody sa účastníci dohody dohodli, že motorové vozidlo, na ktoré bola podaná objednávka na dodanie Služieb podľa tejto Rámcovej dohody bude pristavené respektíve dopravené Objednávateľom alebo ním určenou osobou na miesto prevádzkarne Poskytovateľa. Prevádzkareň nesmie byť ďalej ako 15 km od sídla Objednávateľa.

4.9 Po vykonaní Služieb podľa tejto Rámcovej dohody Poskytovateľ vyzve Objednávateľa na prevzatie motorového vozidla. Objednávateľ prevezme motorové vozidlo v mieste prevádzkarne Poskytovateľa.

4.10 Poskytovateľ sa zaväzuje prevziať motorové vozidlo na vykonanie Služieb podľa tejto Rámcovej dohody do 3 pracovných dní odo dňa prijatia objednávky podľa bodu 4.1 tejto Rámcovej dohody.

4.11 Poskytovateľ ručí za to, že všetky servisné práce budú vykonané podľa pokynov výrobcu vozidla v čo najkratšom čase. Poskytovateľ sa zaväzuje prevziať do opravy a na údržbu vozidlá Objednávateľa bez omeškania najneskôr do 3 pracovných dní po obdržaní ústnej, telefonickej alebo e-mailovej objednávky od Objednávateľa.

4.12 V prípade poškodenia vozidiel, ktoré sú poškodené poistnou udalosťou, môže Poskytovateľ začať so servisnými prácami až po vykonaní odhadu škody poisťovňou určenou Objednávateľom a po vyjadrení sa Objednávateľa k takejto udalosti. Začiatok plynutia dôb podľa bodu 4.11 tejto Rámcovej dohody sa v tomto prípade odďaľuje.

4.13 Poskytovateľ poverí svojich zamestnancov, ktorí budú komunikovať s Objednávateľom vo všeobecných záležitostiach týkajúcich sa ich vzájomného zmluvného vzťahu a vo finančných otázkach týkajúcich sa ich vzájomného zmluvného vzťahu.

4.14 V prípade, ak Poskytovateľ zistí pri vykonávaní Služieb nutnosť vykonať opravu inej poruchy ako uvedenej v objednávke, Poskytovateľ je ihneď po zistení týchto porúch povinný tieto nahlásiť Objednávateľovi a tiež upozorniť na možné následky prevádzkovania vozidla bez odstránenia zistených porúch. Odstránenie zistených porúch vykoná len so súhlasom Objednávateľa.

4.15 Účastníci dohody sa dohodli, že pravidelné servisné prehliadky v zmysle servisnej knižky prislúchajúcej pre každé vozidlo a drobné opravy sa budú vykonávať v lehote do 24 hodín, malé opravy (napr. výmena tlmičov, čapov, ramien, brzdových systémov) do 72 hodín a veľké opravy po vzájomnej dohode účastníkov dohody.

**Čl. V**

**Cena a platobné podmienky**

5.1 Poskytovateľ bude za Služby vykonané podľa tejto Rámcovej dohody účtovať Objednávateľovi cenu, ktorá bude pozostávať:

 a) z ceny použitých náhradných dielov, materiálov a súčiastok,

b) z ceny normohodín odpracovaných zamestnancami Poskytovateľa pri vykonávaní Služieb podľa tejto Rámcovej dohody,

 c) ceny presne špecifikovaných služieb podľa Prílohy č. 1 – Cenová ponuka.

5.2 V  prípade Služieb, ktorými sú odstraňované poistné udalosti, sa ceny riadia sadzobníkom poisťovne, v ktorej je predmetné firemné motorové vozidlo poistené.

5.3 Poskytovateľ garantuje Objednávateľovi, že cena za jednotlivé komponenty podľa ustanovenia bodu 5.1 písm. a) tejto Rámcovej dohody sa bude rovnať cenám, ktoré stanovujú dodávatelia týchto komponentov platnými cenníkmi pre maloobchodný predaj ako odporúčané predajné ceny.

5.4 Cena za práce podľa ustanovenia bodu 5.1 písm. b) a c) tejto Rámcovej dohody bude účtovaná podľa Prílohy č. 1 – Cenová ponuka tejto Rámcovej dohody. Táto cena sa počas trvania Rámcovej dohody nebude meniť.

5.5 Cenu za Služby podľa tejto Rámcovej dohody Poskytovateľ vyúčtuje Objednávateľovi daňovým dokladom – faktúrou obsahujúcou zákonom požadované formálne náležitosti. Objednávateľ sa zaväzuje zaplatiť Poskytovateľovi vyfakturovanú čiastku za Služby podľa tejto Rámcovej dohody **do 60 dní** odo dňa doručenia faktúry a to bezhotovostným prevodom na účet Poskytovateľa. Zaplatením sa rozumie pripísanie príslušnej čiastky na účet Poskytovateľa.

5.6 Ak sa vo vzájomných vzťahoch medzi účastníkmi dohody uvedie cena bez uvedenia, či sa jedná o sumu s alebo bez DPH platí, že sa jedná o cenu bez DPH.

5.7 Poskytovateľ uvedie na faktúre číslo objednávky podľa bodu 4.1 Rámcovej dohody. Poskytovateľ priloží k faktúre originál alebo kópiu dokladu potvrdzujúceho prevzatie motorového vozidla a dodaných služieb podpísaného zástupcom Objednávateľa.

**Čl. VI**

**Záručná doba a záručné podmienky**

6.1 Záručná doba za vykonané opravy, údržbu a na originálne náhradné diely je
**24 mesiacov.**

6.2 Záručná doba začína plynúť odo dňa, kedy Objednávateľ prevzal vozidlo od Poskytovateľa.

6.3 Objednávateľ je povinný podať Poskytovateľovi správu o vadách na vozidle (reklamovať) bez zbytočného odkladu po tom, čo vady zistil. Pre účely tejto Rámcovej dohody sa účastníci dohody dohodli, že termínom bez zbytočného odkladu podľa tohto článku sa rozumie doba 5 pracovných dní. Reklamovať vadu je možné aj na e-mail Poskytovateľa uvedený v záhlaví tejto Rámcovej dohody.

6.4 Právo zo zodpovednosti za vady, pre ktoré platí záručná doba zanikne, ak nebolo uplatnené v záručnej dobe.

6.5 Ak ide o odstrániteľnú vadu, ktorú je možné opravou alebo výmenou vadnej súčiastky odstrániť, má Objednávateľ právo, aby bola včas a riadne odstránená.

6.6 Lehoty na vykonávanie záručných opráv sú nasledovné:

 a) bežné, nenáročné opravy **– 3 kalendárne dni**,

 b) väčšie, náročnejšie opravy – **15 kalendárnych dní**.

 Ani pri najkomplikovanejších opravách však lehota nesmie prekročiť
**30 kalendárnych dní.**

6.7 Záručná doba neplynie po dobu, počas ktorej sú na vozidle v rámci záručnej opravy odstraňované vady, za ktoré zodpovedá Poskytovateľ a Objednávateľ nemôže vozidlo používať.

**Čl. VII**

**Sankcie**

7.1 V prípade omeškania so zaplatením fakturovanej ceny je Poskytovateľ oprávnený požadovať od Objednávateľa úroky z omeškania vo výške **0,1 %** z dlžnej čiastky, a to za každý deň omeškania.

7.2 V prípade, že sa Poskytovateľ dostane do omeškania so splnením záväzku vykonať Servis podľa tejto Rámcovej dohody, Objednávateľ je oprávnený požadovať od Poskytovateľa zmluvnú pokutu vo výške **2 %** z ceny za servis, s ktorého vykonaním je Poskytovateľ v omeškaní, a to za každý deň omeškania. To isté platí v prípade, že sa Poskytovateľ dostane do omeškania s odstraňovaním vád a nedorobkov servisu.

**Čl. VIII**

**Spoločné ustanovenia**

8.1 Táto Rámcová dohoda sa uzatvára **na dobu určitú**, a to **na 24 mesiacov odo dňa účinnosti Rámcovej dohody, resp. do vyčerpania finančného limitu 40.000,00 EUR bez DPH** podľa toho, ktorá z týchto skutočností nastane skôr.Na stanovenie doby realizácie dielčích plnení platia ustanovenia tejto Rámcovej dohody, resp. táto doba bude stanovená dohodou účastníkov dohody neformálne, bez potreby vyhotovenia písomného dodatku k tejto Rámcovej dohode.

8.2 Platnosť tejto Rámcovej dohody končí tiež:

a) písomnou dohodou oboch účastníkov dohody,

b) výpoveďou účastníkov dohody. Výpovedná lehota je **1-mesačná**, a začína plynúť prvým dňom mesiaca nasledujúceho po doručení výpovede,

c) v dôsledku odstúpenia od Rámcovej dohody z dôvodov podstatného porušenia povinnosti podľa tejto Rámcovej dohody.

8.3 Účastníci dohody sa dohodli, že za podstatné porušenie povinností podľa tejto Rámcovej dohody sa bude považovať:

 a) omeškanie Poskytovateľa so zaplatením ceny za Služby po dobu dlhšiu ako **14 kalendárnych dní** po splatnosti faktúry, ak na to nebol v konkrétnom prípade daný právny dôvod (napr.: spochybnenie vyúčtovanej ceny za Službu, protinárok, započítanie) a Objednávateľ nezjedná nápravu ani v dodatočnej lehote **10 kalendárnych dní** po doručení výzvy Objednávateľom;

 b) porušenie akejkoľvek povinnosti vyplývajúcej z tejto Rámcovej dohody niektorým účastníkom dohody, ak strana, ktorá konkrétnu povinnosť nesplní ani v dodatočnej lehote **10 kalendárnych dní** po doručení výzvy druhým účastníkom dohody.

8.4 V prípadoch podľa bodu 8.3 tejto Rámcovej dohody je účastník dohody, ktorý je oprávnený požadovať splnenie povinnosti druhým účastníkom dohody, oprávnený odstúpiť od dotknutej čiastkovej Rámcovej dohody a to písomne s účinkami odstúpenia ku dňu doručenia oznámenia o odstúpení druhého účastníka dohody. V prípade, že uvedené porušenie zmluvnej povinnosti podľa dotknutých čiastkových Rámcových dohôd sa bude opakovať najmenej  **tri (3) krát**, oprávnená strana môže odstúpiť od tejto Rámcovej dohody, a to písomne s účinkami odstúpenia ku dňu doručenia oznámenia o odstúpení druhému účastníkovi dohody.

8.5 Ak bude komunikácia medzi účastníkmi dohody uskutočňovaná písomnou formou, písomnosti účastníkov dohody je povinný informovať druhého účastníka dohody o zmene jej adresy pre doručovanie. Ak jeden účastník dohody písomnosť neprevezme, považuje sa táto za doručenú dňom márneho uplynutia úložnej lehoty zásielky.

**Čl. IX**

**Záverečné ustanovenia**

9.1 Vzťahy medzi účastníkmi dohody, ktoré nie sú upravené v tejto Rámcovej dohode sa spravujú ustanoveniami Obchodného zákonníka a právnymi predpismi platnými na území Slovenskej republiky

9.2 Každá zmena alebo doplnenie tejto Rámcovej dohody si vyžaduje pre svoju platnosť a účinnosť písomnú formu a podpis oboch účastníkov dohody.

9.3 Táto Rámcová dohoda sa vyhotovuje v štyroch (4) rovnopisoch, pričom Objednávateľ obdrží dve (2) vyhotovenia Rámcovej dohody a Poskytovateľ dve (2) vyhotovenia.

9.4 Rámcová dohoda nadobúda platnosť dňom jej podpísania oprávnenými zástupcami oboch účastníkov dohody a účinnosť dňom nasledujúcim po dni jej zverejnenia na webovom sídle Objednávateľa ([www.bpmk.sk](http://www.bpmk.sk)).

9.5 Účastníci dohody vyhlasujú, že Rámcovú dohodu uzatvorili na základe ich slobodnej vôle, nebola uzavretá v tiesni, za nápadne nevýhodných podmienok, pred jej podpisom si ju prečítali, jej obsahu rozumejú a na znak súhlasu ju podpisujú.

9.6 Neoddeliteľnou súčasťou tejto Rámcovej dohody je:

 Príloha č. 1 – Cenová ponuka

 Príloha č. 4 – Zoznam firemných motorových vozidiel

V ........................, dňa: V Košiciach, dňa:

(ZA POSKYTOVATEĽA) (ZA OBJEDNÁVATEĽA)

................................................................. ...............................................................

 **Bytový podnik mesta Košice, s.r.o.**

Ing. Peter Vrábel, PhD.

 konateľ - riaditeľ spoločnosti